Ali Esbati

Ali Esbati (født 1976) er en iranskfødt, svensk politiker (V).

Esbati ble født i Iran og flyktet til Sverige i 1986 sammen med moren og en yngre bror. Foreldrene er godt utdannede økonomer. Faren innvandret til Sverige et halvår senere. Ali Esbati vokste opp i bydelen Tensta i det nordvestre Stockholm. Etter grunnskolen var han elev ved Tensta gymnasium og Matematikgymnasiet i Danderyd. Han gjennomførte førstegangstjenesten i bataljonen for elektronisk krigføring, der han også fikk opplæring i russisk, ved regimentet i Enköping 1999–2000. Han er utdannet siviløkonom fra Handelshögskolan i Stockholm. Esbati var enten samboer eller gift med den norske journalisten Marte Michelet. Paret var bosatt i Oslo 2008–2014.

Esbati meldte seg inn i Ung Vänster i 1992, og ledet organisasjonen 2001–2004. Esbati var dessuten medlem av Vänsterpartiets programkommisjon 1998–2008, fra 2004 som leder. Mellom 2005 og 2008 arbeidet Esbati i Vänsterpartiets sekretariat i Riksdagen som arbeidsmarkedspolitisk sekretær, finanspolitisk sekretær og til slutt økonom. Etter ett år som debattredaktør i Klassekampen i Oslo 2008–2009 var han med å opprette tankesmien Manifest senter for samfunnsanalyse, der han ble daglig leder. Esbati var 1. vararepresentant til Riksdagen fra Stockholm kommune 2010–2014, og møtte fast for Josefin Brink 2013–2014. I 2014 ble Esbati valgt til Riksdagen fra Stockholm kommune på eget mandat.

Som foredragsholder for AUFs sommerleir var han til stede under massedrapene på Utøya den 22. juli 2011. Marte Michelet var et av hovedmålene for terroristen på Utøya.

 Referanser 

 Eksterne lenker 



Kategori:Svenske riksdagsmedlemmer fra Vänsterpartiet
Kategori:Svenske riksdagsmedlemmer 2014–2018
Kategori:Svenske riksdagsmedlemmer 2010–2014
Kategori:Svenske riksdagsmedlemmer 2018–2022
Kategori:Svenske økonomer
Kategori:Personer fra Stockholm
Kategori:Personer fra Teheran
Kategori:Overlevende etter massedrapene på Utøya i 2011